Asemanrannan kaavasta ei valitettu – Hämeen Sanomat
Hallinto-oikeuteen ei jätetty määräaikaan mennessä yhtään valitusta Asemanrannan uudesta kaavoituksesta, joten se saa lainvoiman ensi viikolla.
– Hieno uutinen. Asemanranta on kaupungin kannalta tärkeä hanke, sanoo arkkitehti Johanna Närhi.
Asemanranta on yli 30 hehtaarin alue Hämeenlinnan rautatieaseman, Varikonniemen ja Saarioisten vanhan tehtaan kupeessa.
Alueelle on suunniteltu asuin- ja liiketiloja, päiväkotia ja pysäköintilaitosta. Rakennusoikeutta uudisrakennuksille on yli 90 000 kerrosneliötä.
Närhen mukaan puuston kaataminen voidaan aloittaa jo lähiviikkoina, mutta muita valmistelevia töitä ruvetaan tekemään ensi kesänä. Tuolloin alueella tehdään mm. arkeologisia tutkimuksia ja maamassan vaihtoja. Esirakentamisen kaupunki aloittaa alueen keskeltä uuden kadun pohjaamisella.
Tarkkoja aikatauluja ei ole vielä lyöty lukkoon, sillä kaupunki on odottanut valitusmahdollisuuden umpeutumista. Esimerkiksi pysäköintilaitoksen rakentamiseen vaikuttaa, järjestetäänkö siitä arkkitehtikilpailu. Pysäköintilaitokseen tulee 590 paikkaa, yhteensä koko alueelle lähes tuhat.
Närhi uskoo, että myös rakennusyhtiö YIT on halukas ryhtymään tositoimiin purkutöillä heti ensi kesänä.
– Mutta milloin kaupunki saa luovutettua ensimmäiset tontit, on vielä kysymysmerkki. Todennäköisesti 2018.
Asemakaavassa osoitetaan yhteensä 22 uutta rakentamiseen tarkoitettua tonttia. Aluetta kiertää neljästä kuuteen kerroksisten talojen ketju. Alueen sisälle on suunniteltu kolme 8–10-kerroksista pistetaloa ja 8-kerroksinen ns. maamerkkirakennus.
Osa vanhoista Saarioisten rakennuksista säilytetään ja virkistysaluetta uudessa kaavassa on 5,7 hehtaaria.
Hämeenlinnan kaupunginvaltuusto hyväksyi Asemanrannan asemakaavan ja -kaavamuutoksen joulukuussa äänin 51–7. HÄSA
Ely ei vastusta enää Kaurialan koulun purkamista